Taktfastir lágtíðniskjálftar mælast á Torfajökulssvæðinu norðan Mýrdalsjökuls. Kristín Jónsdóttir fagstjóri jarðvár á Veðurstofunni segir ekki ljóst hvað veldur og verið sé að leita skýringa meðal annars með yfirflugi í dag.
Við erum að mæla frekar einkennilega jarðskjálftavirkni þarna. Og ég segi einkennilega vegna þess að þetta eru ekki hefðbundnir skjálftar heldur eru þetta meira lágtíðnipúlsar. Og það sem er sérstakt er að þeir eru mjög reglulegir, eru að mælast svona frekar takfast að svona fimm til fimmtán mínútna fresti. Núna erum við að mæla svona sjö til átta atburði á mínútu. Þeir eru mjög litlir bara rétt um hálft stig ef við mælum þá eins og jarðskjálfta.
Segir Kristín Jónsdóttir fagstjóri jarðvár á Veðurstofunni. Skjálftarnir eru frekar grunnir og skástu staðsetningar þeirra, segir Kristín, líklega vera norðarlega í Torfajökulsöskjunni. Hún segir líka óvenjulegt að engar aðrar mælingar á svæðinu bendi til virkni, því ekki mælist hefðbundnir jarðskjálftar, aflögun eða annað. Skýringar gætu verið nokkrar:
Ein þeirra er sú að þarna gæti verið staðbundið kvikuinnskot sem er ekki það stórt að það komi skýrt fram í aflögunarmælingum. Og þá kísilsýruríkt og seigfljótandi kvikuinnskot. Það er alveg hugsanlegt að þetta séu einhverjar færslur á skriðfleti og það gæti þá verið einhvers konar skriða sem er að potast svona fram. Og þriðja skýringin er að þetta tengist jarðhitasvæðinu. Þetta er náttúrulega einhver stærsta askja á Íslandi og það er mjög öflugt jarðhitakerfi þarna. Og það er alveg hugsanlegt að þessir skjálftar tengist einhverjum breytingum á jarðhitasvæðinu.
Vísindamenn hafa sett sig í samband við kollega sína ytra og í dag á að nýta flugferð vísindamanna, sem eru við mælingar annars staðar, til þess að fljúga yfir Torfajökulssvæðið, ef það verður ekki skýjað, og athuga hvort einhver breytingar sjáist og taka þá ljósmyndir til að nota til samanburðar síðar meir.
Vísindamenn fljúga yfir Torfajökulssvæðið í dag til að athuga hvort þar eru einhverjar sjáanlegar breytingar. Þar mælast nú nokkrir lágtíðniskjálftar á mínútu. Jarðvárstjóri á Veðurstofunni segir að ástæður virkninnar gætu verið kvikuinnskot, skriða og breytingar á jarðhitasvæði. 